als_Latn dik_Latn tur_Latn
Ambasadori i ri amerikan në Shkup, Jess Baily ka nisur agjendën e tij dhe misionin diplomatik në mbështetje të tejkalimit të krizës politike në Maqedoni.
Baily sot ka takuar kryeministrin Nikola Gruevski dhe liderin e opozitës maqedonase, Zoran Zaev. Takimet kanë zgjatur mbi një orë dhe se mësohet se Baily ka dëgjuar dyja palët lidhur me krizën e krijuar politike dhe tensionimin e saj pas publikimit të afersë së përgjimeve nga ana e opozitës.
Qeveria përmes një komunikate ka informuar mbi takimin, duke theksuar se ky është takimi i parë me ambasadorin e sapozgjedhur amerikan në Maqedoni. Në komunikatë nënvizohet se palët kanë diskutuar për reformat që zbatohen në vend, si dhe krizën aktuale politike. Gruevski siç thuhet ka shprehur përcaktimin strategjik të shtetit drejt integrimit në strukturat evroatlantike. Në takim gjithashtu janë përshëndetur marrëdhëniet e mira dypalëshe midis dy vendeve dhe thellimi i tyre në fusha të ndryshme dhe nisma për paqen globale.
Baily më pas ka takuar liderin opozitar Zaev ku siç thuhet në takim është biseduar kryesisht për zhvillimet aktuale që ndërlidhen me aferën e përgjimeve të publikuar nga opozita maqedonase.
Zaev siç mësohet nga komunikata partiake ka shprehur shqetësimet për situatën e krijuar dhe rrënimin e vlerave demokratike në vend, ngecjen e vendit në planin e integrimeve evroatlantike dhe çështje të tjera që janë prioritet për vendin.
Lidershipi i LSDM-së ka theksuar se përgjimet dhe ndërhyrja në sistemin e drejtësisë janë vetëm një pjesë e vogël e dëshmive se si Gruevski dhe disa njerëz rreth tij me veprimet e tyre joligjire dhe kriminale po rrënojnë rendin kushtetues në vend, duke vënë kontroll total mbi shtetin. Zaev ka thënë se është obligim moral që qytetarët të njihen me këtë veprim të pushtetit dhe për nevojën e domosdoshme për kthimin e normalitetit dhe funksionimit të institucioneve në Maqedoni. Ambasadori i ri amerikan pritet të zhvillojë takime edhe me krerët e partive shqiptare dhe sektorin joqeveritar për t`u njohur me qasjet e tyre lidhur me zhvillimet aktuale në vend. (INA)
als_Latn als_Latn als_Latn als_Latn als_Latn als_Latn